Tartu Üliõpilasteater viib Venemaale jõuludeks absurdi
Tartu Üliõpilasteater osaleb 18.–23. detsembrini teatrifestivalil „Jõuluparaad“ Peterburis. Nimetatud festival toimub juba 20. korda. Seekordne välislähetus on üliõpilasteatrile tänavu juba viies, eelnevalt on teater külastanud festivale Venemaal Tjumenis ja St. Peterburgis, Belgias Lieges ning Valgevene pealinnas Minskis.
Üliõpilasteater viib festivalile oma uusima lavastuse Eugene Ionesco „Uus üüriline,“ mille lavastaja ja peaosaline on Kalev Kudu ning kunstnik Silver Vahtre.
Festivalil osalevad stuudiod, teatrikoolid ja noorteteatrid Peterburgist, Moskvast, Jakuutiast ja mujalt Venemaalt. „Oleme ainus teater välismaalt ja anname seeläbi festivalile ka rahvusvahelise mõõtme,“ tunneb lavastaja Kalev Kudu heameelt.
Üliõpilasteater mängib oma etendust 20. detsembril kell 18 Noorte Loomingu Teatris. Lavastust näeb veel mõned korrad ka teatri tuleval aastal ehk juubeliaastal, mil täitub 15 aastat Tartu Üliõpilasteatri asutamisest.
Vaata infot ka http://interstudio.ru/home/63.html